Covid-19: Meer as 3 000 nou positiefDr. Zweli Mkhize (Foto: Jairus Mmutle/GCIS) Altesaam 3 034 bevestigde gevalle van die nuwe koronavirus wat Covid-19 veroorsaak, is nou in Suid-Afrika aangemeld. Die getal gevalle het oor die afgelope 24 uur met 251 toegeneem – die skerpste styging nog sedert die algehele landwye afsondering ingestel is. Die meeste toetse is ook die afgelope 24 uur uitgevoer, naamlik 7 194. Dit wil dus voorkom of die styging in die aantal mense wat positief toets, verband hou met die styging in die aantal nuwe toetse wat uitgevoer word. Dr. Zweli Mkhize, minister van gesondheid, het Saterdagaand gedurende ’n aanlyn mediakonferensie gesê hy verwag ook dat die aantal gevalle sal toeneem namate die aantal toetse toeneem. Nog twee sterftes is intussen aangemeld, en wel in die Wes-Kaap en KwaZulu-Natal. Dit bring die land se dodetal op 52 te staan. Volgens Maroela Media se berekeninge het 1,71% mense wat Covid-19 opgedoen het, daaraan gesterf. Altesaam 903 pasiënte het tot op hede herstel. Dit dui op 30% van alle Covid-19-pasiënte. Volgens Mkhize is daar tans 241 Covid-19-pasiënte in ’n hospitaal opgeneem van wie 162 in private hospitale en 79 in staatshospitale behandel word. Altesaam 36 pasiënte word in die waakeenheid van die onderskeie hospitale behandel. Altesaam 23 pasiënte is tans aan ’n ventilator gekoppel. Volgens Mkhize is 108 021 mense in Suid-Afrika tot dusver vir Covid-19 getoets. Die minister het gesê hy is tevrede met die vordering wat gemaak word wat die aantal toetse betref, hoewel daar steeds ’n leemte in die land se toetsvermoë is. “Ons is nog nie naastenby waar ons moet wees nie.” (Foto: Brian Inganga/AP) Mkhize het wel verduidelik dat die getal pasiënte wat reeds vir die virus getoets is, minder is as die getal toetse wat gedoen is, aangesien sekere mense meer as een keer getoets moet word om eindelik positief te toets. Pasiënte wat herstel, word ook later weer getoets om te kyk of hulle negatief toets. Mkhize het ook verduidelik dat al meer toetse deesdae in die openbare sektor uitgevoer word, nadat die meerderheid toetse aanvanklik deur die private sektor uitgevoer is. Volgens die minister het die openbare sektor aanvanklik sowat 1 000 toetse per dag uitgevoer. Byna 900 000 mense landwyd is reeds nagegaan vir Covid-19, van wie 11 000 mense verwys is om vir Covid-19 getoets te word. Ander het hulself uit vrye wil laat toets. Met 1 101 mense wat al in Gauteng positief getoets het vir Covid, het dié provinsie steeds die meeste gevalle. Die Wes-Kaap het 836 gevalle en KwaZulu-Natal 604. Die Noord-Kaap het net 16 gevalle, die minste van al die gevalle. Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.